Μελέτη της επίδρασης της χορηγούμενης βιταμίνης Α στην παραγωγή αντισωμάτων κατά της Escherichia coli, στην υγιεινή κατάσταση και στα παραγωγικά χαρακτηριστικά των προβάτων
Authors: Κουτσούμπας Ασημάκης 
Published: September 2021

Στόχος της παρούσας έρευνας ήταν η μελέτη της επίδρασης της βιταμίνης Α στην παραγωγή αντισωμάτων κατά της Escherichia coli και στην υγεία του μαστού του προβάτου. Για τις ανάγκες της έρευνας χρησιμοποιήθηκαν 70 ζυγούρες φυλής Μυτιλήνης ηλικίας 10 μηνών και παρόμοιου σωματικού βάρους. Τα ζώα ήταν εμβολιασμένα κατά της εντεροτοξιναιμίας και τους είχε χορηγηθεί πρόσφατα αντιπαρασιτική αγωγή. Κατά τη διάρκεια του πειραματισμού, τα ζώα παρέμειναν σταβλισμένα και κατανάλωναν σιτηρέσιο πενικό σε καροτένια και βιταμίνη Α.Τα ζώα χωρίστηκαν τυχαία σε τρεις ομάδες (Α, Β και Μ). Στα ζώα της ομάδας Α (n=30) χορηγούνταν ενδομυϊκά 3.500 IU/ kg σωματικού βάρους βιταμίνης Α (palmitate) κάθε 3 μήνες ενώ στα ζώα των ομάδων Β (n=30) και Μ (n=10) δε χορηγήθηκε καθόλου βιταμίνη Α κατά τη διάρκεια της μελέτης. Σαράντα πέντε ημέρες μετά την έναρξη του πειραματισμού, διενεργήθηκε συγχρονισμός των οίστρων με τοποθέτηση ενδοκολπικών σπόγγων οξικής μεδροξυπρογεστερόνης.Κατά τον 5ο μήνα του πειραματισμού και ενώ τα ζώα είχαν συμπληρώσει τον 3ο μήνα της εγκυμοσύνης, πραγματοποιήθηκε εμβολιασμός των ζώων των ομάδων Α και Β με εμβόλιο κατά της Escherichia coli (Κ99). Ακολούθησε αναμνηστικός εμβολιασμός τριάντα ημέρες μετά. Αμέσως πριν από κάθε εμβολιασμό, και στο μεσοδιάστημα τους πραγματοποιήθηκαν αιμοληψίες για τον προσδιορισμό των αντισωμάτων κατά της E.coli. Στη συνέχεια έγιναν ακόμη 3 δειγματοληψίες σε μηνιαία διαστήματα (7ος, 8ος, 9ος μήνας) και μια τελευταία δειγματοληψία 2 μήνες αργότερα (11ος μήνας). Ο τίτλος των αντισωμάτων κατά της E. coli προσδιορίστηκε επίσης στο πρωτόγαλα και στον ορό του αίματος των νεογέννητων αρνιών. Παράλληλα πραγματοποιούνταν αιμοληψίες για τον προσδιορισμό της συγκέντρωσης της βιταμίνης Α και Ε κάθε ένα και δυο μήνες αντίστοιχα.Την 3η, 6η, 9η, 12η και 20η εβδομάδα μετά τον τοκετό πραγματοποιήθηκαν δειγματοληψίες γάλακτος από κάθε ημιμόριο ξεχωριστά με σκοπό την καταμέτρηση των σωματικών κυττάρων. Τα ημιμόρια από τα οποία προέρχονταν δείγματα με περισσότερα από 0.5×106 κύτταρα /ml θεωρούνταν ύποπτα υποκλινικής μαστίτιδας και τα δείγματα αποστέλλονταν για μικροβιολογική εξέταση.Ύστερα από τη στατιστική επεξεργασία των αποτελεσμάτων, παρατηρήθηκε ότι η έλλειψη βιταμίνης Α δεν προκαλεί μεταβολή της συγκέντρωσης της στον ορό αίματος λόγω του ισχυρού μηχανισμού ομοιοστασίας που διαθέτει. Η χορήγηση βιταμίνης Α, μακροχρόνια, δεν επηρέασε τη συγκέντρωση της βιταμίνης Ε στον ορό αίματος ούτε τους δείκτες γονιμότητας και πολυδυμίας. Η χορήγηση βιταμίνης Α είχε ως αποτέλεσμα την αύξηση της μέσης πυκνότητας αιμοσφαιρίνης και του εύρους κατανομής αιμοσφαιρίνης ενώ δεν επηρέασε τον αιματοκρίτη και τις λοιπές αιματολογικές παραμέτρους. Αμετάβλητες παρέμειναν και οι βιοχημικές παράμετροι ολικές πρωτεΐνες, αλβουμίνες και ολική χολερυθρίνη. Η βιταμίνη Α που χορηγήθηκε κατά τη διάρκεια της εγκυμοσύνης δεν είχε καμία επίδραση στο σωματικό βάρος και στη μέση ημερήσια αύξηση των αρνιών που γεννήθηκαν. Επίσης, οι παράμετροι λίπος, πρωτεΐνες, λακτόζη και ολικά στερεά του γάλατος δεν επηρεάστηκαν από τη χορηγούμενη βιταμίνη Α. Η έλλειψη βιταμίνης Α οδήγησε σε αύξηση της συχνότητας εμφάνισης κλινικής και υποκλινικής μαστίτιδας και σε αυξημένους αριθμούς σωματικών κυττάρων. Τα βακτήρια που απομονώθηκαν συχνότερα από τα περιστατικά κλινικής και υποκλινικής μαστίτιδας ήταν οι πηκτάση αρνητικοί σταφυλόκοκκοι. Η χορήγηση βιταμίνης Α είχε ως αποτέλεσμα την αύξηση του τίτλου αντισωμάτων κατά της Escherichia coli η οποία ήταν στατιστικά σημαντική από την 90η έως την 120η ημέρα μετά τον πρώτο εμβολιασμό ενώ δεν επηρεάστηκε ο τίτλος αντισωμάτων του πρωτογάλατος και του ορού αίματος των αρνιών.